पाएं अपने शहर की ताज़ा ख़बरें और फ्री ई-पेपरडाउनलोड करें
पलामू चैंबर ऑफ कॉमर्स एंड इंडस्ट्रीज ने शनिवार से निशुल्क ऑक्सीजन बैंक खोले जाने का निर्णय लिया गया है। होटल ज्योति लोक में ऑक्सीजन बैंक की शुरुआत होगी। चैंबर के साथ हुई बैठक के बाद नगर निगम मेयर अरुणा शंकर ने इसकी जानकारी देते हुए इसे सराहनीय पहल बताया। उन्होंने कहा कि जहां राज्य और देश में ऑक्सीजन की कमी महसूस की जा रही है और ऑक्सीजन न मिलने के कारण लोग मर रहे हैं, ऐसे में चैंबर द्वारा शहर में ऑक्सीजन बैंक खोला जाना सचमुच बेहद सुखद है। यहां लोगों को निशुल्क ऑक्सीजन मिलना पीड़ित परिवारों के लिए जीवनदान की तरह होगा।
मेयर ने सभी लघु एवं कुटीर उद्यमियों की तारीफ की जिन्होंने अपने कार्य को बंद कर जंबो सिलेंडर उपलब्ध कराया है। उन्होंने चार्टर्ड अकाउंटेंट शरद जैन की सराहना की, जिनके प्रयास से चेंबर को ऑक्सीजन बैंक संचालित करने में मदद मिल रहा है। मेयर ने मोना गैस प्राइवेट लिमिटेड रामगढ़ के मालिक रामबाबू के प्रति आभार जताया, जिन्होंने ऑक्सीजन की कमी नहीं होने देने का आश्वासन दिया है। चैंबर की इस पहल पर रोटरी क्लब व लायंस क्लब के पदाधिकारियों तथा माटी कला बर्ड के अविनाश देव और भाजपा नेता अविनाश वर्मा ने सराहना की है। बैठक में सरस जैन, कृष्णा अग्रवाल, भूपेंद्र, नीलेश अग्रवाल, इंद्रजीत सिंह डिंपल, रिंकू दुबे, सुधांशु मिश्रा, मोहम्मद अनवर, राजहंस अग्रवाल , राजदेव उपाध्याय, राकेश अग्रवाल आदि उपस्थित थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn